text: Forkert brændstof på tankstation
  21 september 2015 kl. 12.13
  F24 på Strandvejen i Fredericia opdagede søndag, at de havde fyldt forkert brændstof på deres tanke. Der var benzin i tanken til diesel.
  Har du tanket diesel på din bil mellem fredag den 18. september klokken 16.30 og søndag den 20. september kl. 13.30? Og har du tanket ved F24 på Strandvejen i Fredericia? Så skal du nok læse videre.
  F24 har nemlig fundet ud af, at de har fyldt forkert brændstof på deres tanke. I tanken til diesel blev der nemlig fyldt benzin ved en menneskelig fejl, opdagede tankstationen ved en gennemgang.
  F24 har endnu ikke fået nogle meldinger om, at nogle billister har været påvirket af fejlen. F24 advarer dog om, at det kan være farligt, hvis brændstoffet for eksempel bliver hældt på en bådmotor eller et oliefyr.
  